CELEX: 32019D1017
Language: ro
Date: 2019-06-14 00:00:00
Title: Decizia (UE) 2019/1017 a Consiliului din 14 iunie 2019 privind poziția care urmează să fie luată, în numele Uniunii Europene, în cadrul Consiliului membrilor Consiliului Oleicol Internațional (IOC) în ceea ce privește condițiile aderării Guvernului Georgiei la Acordul internațional din 2015 cu privire la uleiul de măsline și măslinele de masă

21.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 165/66
               
            
         DECIZIA (UE) 2019/1017 A CONSILIULUI
         din 14 iunie 2019
         privind poziția care urmează să fie luată, în numele Uniunii Europene, în cadrul Consiliului membrilor Consiliului Oleicol Internațional (IOC) în ceea ce privește condițiile aderării Guvernului Georgiei la Acordul internațional din 2015 cu privire la uleiul de măsline și măslinele de masă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (3), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul internațional din 2015 cu privire la uleiul de măsline și măslinele de masă („acordul”) a fost semnat în numele Uniunii în conformitate cu Decizia (UE) 2016/1892 a Consiliului (1) la 18 noiembrie 2016, la sediul din New York al Organizației Națiunilor Unite, sub rezerva încheierii sale la o dată ulterioară. Acordul a intrat în vigoare cu titlu provizoriu la 1 ianuarie 2017, în conformitate cu articolul 31 alineatul (2) din respectivul acord.
                  
               
                     (2)
                  
                  
                     Acordul a fost încheiat la 17 mai 2019 prin Decizia (UE) 2019/848 a Consiliului (2).
                  
               
                     (3)
                  
                  
                     În temeiul articolului 29 din acord, Consiliul membrilor Consiliului Oleicol Internațional („Consiliul membrilor”) urmează să stabilească condițiile aderării unui guvern la acord.
                  
               
                     (4)
                  
                  
                     Guvernul Georgiei a solicitat în mod oficial să adere la acord. Prin urmare, în cursul unei viitoare sesiuni sau în cadrul unei proceduri pentru adoptarea deciziilor de către Consiliul membrilor printr-un schimb de corespondență, Consiliul membrilor ar trebui să fie invitat să stabilească condițiile aderării Georgiei, în ceea ce privește cotele-părți de participare la IOC și termenul-limită de depunere a instrumentului de aderare.
                  
               
                     (5)
                  
                  
                     Având în vedere că Georgia își dezvoltă sectorul măslinelor în ceea ce privește consumul, precum și producția, aderarea sa în anumite condiții ar putea consolida IOC, în special în ceea ce privește uniformizarea dreptului intern și internațional referitor la caracteristicile produselor oleicole, pentru a preveni orice obstacol în calea schimburilor comerciale.
                  
               
                     (6)
                  
                  
                     Este oportun să se stabilească poziția care urmează să fie luată în numele Uniunii în cadrul Consiliului membrilor, întrucât deciziile care urmează să fie adoptate vor avea efecte juridice asupra Uniunii prin faptul că afectează echilibrul decizional în cadrul Consiliului membrilor în cazul în care deciziile nu sunt adoptate prin consens în conformitate cu articolul 10 alineatul (4) din acord,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie luată în numele Uniunii, în cadrul Consiliului membrilor Consiliului Oleicol Internațional în cursul unei viitoare sesiuni a acestuia sau în cadrul unei proceduri pentru adoptarea deciziilor de către Consiliul membrilor prin schimb de corespondență, în ceea ce privește condițiile aderării Guvernului Georgiei la acord este stabilită în anexă.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 14 iunie 2019.
            
               
                  Pentru Consiliu
               
               
                  Președintele
               
               E.O. TEODOROVICI
            
         
         
            (1)  Decizia (UE) 2016/1892 a Consiliului din 10 octombrie 2016 privind semnarea, în numele Uniunii Europene, și aplicarea provizorie a Acordului internațional din 2015 cu privire la uleiul de măsline și măslinele de masă (JO L 293, 28.10.2016, p. 2).
         
            (2)  Decizia (UE) 2019/848 a Consiliului din 17 mai 2019 privind încheierea în numele Uniunii Europene a Acordului internațional din 2015 cu privire la uleiul de măsline și măslinele de masă (JO L 139, 27.5.2019, p. 1).
      
      
         
            ANEXĂ
            Uniunea sprijină aderarea Guvernului Georgiei la acord, în cursul unei viitoare sesiuni a Consiliului membrilor sau în cadrul unei proceduri de adoptare a deciziilor de către Consiliul membrilor prin schimb de corespondență, cu condiția ca cotele-părți de participare ale Georgiei să fie calculate conform formulei menționate la articolul 11 din acord și ca termenul-limită de depunere a instrumentelor de aderare să permită Georgiei să adere la acord în curând. În cazul în care depunerea instrumentului este întârziată, Uniunea poate sprijini, în deciziile ulterioare care urmează să fie adoptate de Consiliul membrilor, prelungirea perioadei de depunere a instrumentului.